401Morena a re go Moshe: 2“Ka letšatši la pele la kgwedi ya mathomo o hlome Tente ya bodulo bja ka. 3Ka gare ga yona o bee Polokelo ya Kgwerano yeo e swerego Melao ye Lesome, mme o e širetše ka seširo. 4O tsenye tafola ka Tenteng, mme o beakanye ditlabakelo godimo ga yona. O tsenye le sehlomamabone, mme o hlome mabone godimo ga sona. 5O bee aletare ya gauta ya go tšhumela seorelo pele ga Polokelo ya Kgwerano yeo e swerego Melao ye Lesome, gomme o fege seširo mojakong wa Tente. 6Pele ga mojako wa Tente o bee aletare ya dihlabelo. 7O bee sebjana sa go hlapela gare ga Tente le aletare, mme o se tlatše meetse. 8O hlome kgoro mme o fege seširo mojakong wa yona.
9“Ka morago ga fao o kgethwafatše Tente le ditlabakelo tša yona ka moka ka go e tlotša ka makhura a tlotšo, mme e tla ba ye kgethwa. 10Bjale o kgethwafatše aletare le ditlabakelo tša yona ka moka ka go e tlotša ka ona, mme e tla ba ye kgethwakgethwa. 11O kgethwafatše le sebjana sa go hlapela le bogato bja sona ka yona tsela yeo.
12“O tliše Arone le barwa ba gagwe mojakong wa Tente, gomme o ba hlapiše ka meetse. 13O apeše Arone diaparo tše dikgethwa, o mo tlotše ka makhura ale, mme e be go mo kgethwafatša, gore a tle a kgone go ntirela e le moprista. 14O tliše barwa ba gagwe, o ba apeše dihempe. 15Bjale o ba tlotše ka wona mokgwa woo o tloditšego tatabo, gore ba tle ba kgone go ntirela e le baprista. Go tlotšwa mo go tla ba dira baprista ba go ya go ile.”
16Moshe a dira tšohle ka moo Morena a mo laetšego. 17Ka fao ka letšatši la pele la kgwedi ya mathomo ya ngwaga wa bobedi ka morago ga ge ba tlogile Egepeta, Tente ya bodulo bja Morena ya hlongwa. 18Moshe a bea mabogato a yona, a hloma mahlomo a yona a go e thekga, a tlemelela dipalelo tša yona, mme a tsema dikota tša yona. 19A phurolla sepipetši godimo ga Tente, a bea le sepipetši sa ka ntle godimo ga sona, ka moo Morena a laetšego ka gona. 20Ka morago ga fao a tšea matlapa ale a mabedi a a bea ka Polokelong ya Kgwerano. A khwamela mapara mekgokong ya Polokelo, mme a e khurumela ka sekhurumelo. 21Bjale a bea Polokelo ka Tenteng mme a fega seširo sa go e širetša. Ka tsela ye a šireletša Polokelo ya Kgwerano yeo e bego e swere matlapa, ka moo Morena a bego a laetše ka gona.
22A bea tafola ka Tenteng, ka lehlakoreng la ka leboa ka ntle ga seširo, 23gomme godimo ga yona a beakanya dinkgwa tšeo di bego di abetšwe Morena, ka moo Morena a bego a laetše ka gona. 24A bea sehlomamabone ka Tenteng go lebana le tafola ka lehlakoreng la ka borwa, 25gomme moo pele ga Morena a hloma mabone ale, ka moo Morena a bego a laetše ka gona. 26A bea aletare ya gauta ka Tenteng pele ga seširo, 27mme a tšhuma seorelo sa go nkga bose, ka moo Morena a bego a laetše ka gona. 28A fega seširo mojakong wa Tente, 29mme moo pele ga seširo a bea aletare ya dihlabelo. Godimo ga yona a dira sehlabelo sa go tšhungwa ka moka, le kabelo ya bupi, ka moo Morena a bego a laetše ka gona. 30A bea sebjana sa go hlapela gare ga Tente le aletare, mme a se tlatša meetse. 31Moshe le Arone le barwa ba gagwe ba hlapela diatla le maoto ka moo 32nako ye nngwe le ye nngwe ge ba tsena ka Tenteng, goba ba batamela aletare, ka moo Morena a bego a laetše ka gona. 33Moshe a hloma kgoro go dikologa Tente le aletare, mme a fega seširo mojakong wa kgoro. Ke ka mo a phethilego modiro ka moka.
34
Jes. 6:4
Hes. 43:4-5
Kut. 15:8
Bjale leru la pipetša Tente ya bodulo bja Morena, mme seetša se se fahlago sa letago la Morena sa tlala Tente. 35Ka lebaka leo Moshe a se ke a kgona go tsena ka Tenteng. 36Mo leetong lohle la Baisraele, e be e re ge leru le apoga ka godimo ga Tente, Baisraele ba huduge. 37Ge leru le sa apoge, ba be ba sa huduge. 38Leetong la bona ka moka ba be ba bona leru la letago la Morena godimo ga Tente mosegare, le mollo wo o tukago ka godimo ga yona bošego.
nso_Latn nso_Latn nso_Latn nso_Latn nso_Latn unk epo_Latn quy_Latn dik_Latn nso_Latn